ПРЕВОД

Споразумение

между Европейския съюз и Република Хърватия относно участието на Република Хърватия в мисията на Европейския съюз в областта на върховенството на закона в Косово, EULEX KOSOVO

ЕВРОПЕЙСКИЯТ СЪЮЗ (ЕС),

от една страна, и

РЕПУБЛИКА ХЪРВАТИЯ,

от друга страна,

наричани по-долу "страните",

КАТО ВЗЕХА ПРЕДВИД:

приетото от Съвета на Европейския съюз Съвместно действие 2008/124/ОВППС от 4 февруари 2008 година относно мисията на Европейския съюз в областта на върховенството на закона в Косово, EULEX KOSOVO [1],

поканата към Република Хърватия за участие в Мисията на Европейския съюз в областта на върховенството на закона в Косово, EULEX KOSOVO (по-надолу "EULEX KOSOVO"),

решението на Комитета по политика и сигурност от 7 февруари 2008 г. да потвърди поканата към Република Хърватия за участие в EULEX KOSOVO на основа освобождаване от общите разходи,

успешното приключване на процеса на формиране на силите и препоръката на командващия гражданските операции на ЕС и на Комитета по граждански аспекти на управлението на кризи да се одобри участието на Република Хърватия в EULEX KOSOVO,

решението на Република Хърватия от 2 юли 2008 г. за участие в EULEX KOSOVO,

решението на Комитета по политика и сигурност от 4 юли 2008 г. за приемане на приноса на Република Хърватия към EULEX KOSOVO,

СЕ СПОРАЗУМЯХА ЗА СЛЕДНОТО:

Член 1

Участие в операцията

1. Република Хърватия се присъединява към Съвместно действие 2008/124/ОВППС от 4 февруари 2008 година относно мисията на Европейския съюз в областта на върховенството на закона в Косово, EULEX KOSOVO, както и към всяко съвместно действие или решение, с което Съветът на Европейския съюз реши да продължи EULEX KOSOVO, в съответствие с разпоредбите на настоящото споразумение и всички необходими договорености за изпълнението му.

2. Приносът на Република Хърватия към EULEX KOSOVO не засяга независимостта на Европейския съюз за вземане на решения.

3. Република Хърватия прави необходимото нейният персонал, участващ в EULEX KOSOVO, да поеме изпълнението на мисията си в съответствие със:

- Съвместно действие 2008/124/ОВППС и възможните му последващи изменения,

- оперативния план,

- мерките за изпълнение.

4. Командированият от Република Хърватия към EULEX KOSOVO персонал изпълнява задълженията си и в действията си се ръководи изцяло от интересите на EULEX KOSOVO.

5. Република Хърватия своевременно информира командващия гражданските операции на ЕС и ръководителя на Мисията EULEX KOSOVO (по-надолу "ръководител на мисията") относно всяка промяна в приноса ѝ към EULEX KOSOVO.

6. Командированият в EULEX KOSOVO персонал преминава медицински преглед, ваксиниране и получава медицинско удостоверение за физическа годност за изпълнение на службата от компетентен орган от Република Хърватия. Командированият в EULEX KOSOVO персонал представя копие от това удостоверение.

Член 2

Статут на персонала

1. Статутът на личния състав, предоставен от Република Хърватия на EULEX KOSOVO, се урежда от разпоредбите относно статута на мисията, в съответствие с предвиденото в член 10, параграф 1 от Съвместно действие 2008/124/ОВППС.

2. Без да се засягат посочените в параграф 1 от настоящия член разпоредби относно статута на мисията, Република Хърватия упражнява юрисдикция над персонала си, участващ в EULEX KOSOVO.

3. Република Хърватия отговаря по всеки иск, от или относно нейния персонал, свързан с участието ѝ в EULEX KOSOVO. Република Хърватия отговаря за предприемането на всяко действие, по-специално от правно или дисциплинарно естество, срещу член на персонала ѝ, в съответствие с нейните законови и подзаконови разпоредби.

4. Република Хърватия се ангажира да направи декларация по отношение на отказа си от искове срещу всяка държава, която участва в EULEX KOSOVO, при подписването на настоящото споразумение. Образец на такава декларация е приложен към настоящото споразумение.

5. Държавите-членки на Европейския съюз се ангажират да направят декларация по отношение на отказа си от искове, свързани с участието на Република Хърватия в EULEX KOSOVO, при подписването на настоящото споразумение. Образец на такава декларация е приложен към настоящото споразумение.

Член 3

Класифицирана информация

1. Република Хърватия взема подходящи мерки, за да гарантира опазването на класифицираната информация на ЕС в съответствие с разпоредбите на Съвета на Европейския съюз относно сигурността, които се съдържат в Решение 2001/264/ЕО на Съвета [2], както и в съответствие с допълнителните насоки, издавани от компетентни органи, включително от ръководителя на мисията.

2. Разпоредбите на споразумението между Европейския съюз и Република Хърватия относно процедурите за сигурност при обмен на класифицирана информация, подписано на 10 април 2006 г. [3], се прилагат в контекста на EULEX KOSOVO.

Член 4

Верига на командване

1. Целият персонал, участващ в EULEX KOSOVO, остава под пълното командване на своите национални власти.

2. Националните власти предават оперативния контрол на командващия гражданските операции, който осъществява командването и контрола на стратегическо ниво.

3. Ръководителят на мисията носи отговорност и осъществява командването и контрола на EULEX KOSOVO на ниво театър на операциите.

4. Ръководителят на мисията осъществява командването и контрола на личния състав, екипите и звената на участващите държави, възложени му от командващия гражданските операции, заедно с административната и логистичната отговорност, включително за предоставените на разположение на EULEX KOSOVO активи, ресурси и информация.

5. Република Хърватия има същите права и задължения по отношение на текущото управление на операцията като държави-членки на Европейския съюз, участващи в нея, в съответствие с правните инструменти, посочени в член 1, параграф 1 от настоящото споразумение.

6. Ръководителят на мисията отговоря за дисциплинарния контрол над персонала на EULEX KOSOVO. Когато се налага, дисциплинарни мерки се вземат от съответния национален орган.

7. Република Хърватия определя ръководител на националния контингент (по-надолу "РНК"), който представлява националния контингент в EULEX KOSOVO. РНК докладва на ръководителя на мисията по въпроси от национален характер и отговаря за ежедневната дисциплина на контингента.

8. Решението за прекратяване на операцията се взема от Европейския съюз след консултация с Република Хърватия, при условие че Република Хърватия все още има принос към EULEX KOSOVO към датата на прекратяване на операцията.

Член 5

Финансови аспекти

1. Република Хърватия поема всички разходи, свързани с участието ѝ в операцията, с изключение на разходите, които са предмет на общо финансиране, както е посочено в оперативния бюджет на операцията.

2. В случай на смърт, телесна повреда, загуба или вреда, нанесени на местното население или на юридически лица на територията, където се провежда операцията, Република Хърватия, когато бъде установена нейната отговорност, изплаща обезщетения съгласно предвидените условия в разпоредбите относно статута на мисията, както е посочено в член 2, параграф 1.

Член 6

Договорености за изпълнение на настоящото споразумение

Всички необходими технически и административни договорености с оглед изпълнението на настоящото споразумение се сключват между генералния секретар на Съвета на Европейския съюз/върховен представител по общата външна политика и политика на сигурност и съответните власти на Република Хърватия.

Член 7

Неспазване

Ако някоя от страните не изпълни задълженията си, установени в настоящото споразумение, другата страна има право да прекрати настоящото споразумение с едномесечно писмено предизвестие по дипломатически път.

Член 8

Уреждане на спорове

Споровете относно тълкуването или прилагането на настоящото споразумение се уреждат по дипломатически път между страните.

Член 9

Влизане в сила

1. Настоящото споразумение влиза в сила на първия ден от първия месец след като страните се нотифицират взаимно по дипломатически път за приключването на необходимите за целта вътрешни процедури.

2. Настоящото споразумение се прилага временно от датата на подписването му.

3. Настоящото споразумение остава в сила за срока на участие на Република Хърватия в операцията.

Съставено в Брюксел на 24 ноември 2008 година в два оригинала на английски език.

За Европейския съюз

За Република Хърватия

[1] ОВ L 42, 16.2.2008 г., стр. 92.

[2] ОВ L 101, 11.4.2001 г., стр. 1.

[3] ОВ L 116, 29.4.2006 г., стр. 73.

--------------------------------------------------

ПРИЛОЖЕНИЕ

ДЕКЛАРАЦИИ

посочени в член 2, параграфи 4 и 5

Декларация на държавите-членки на ЕС

"Държавите-членки на ЕС, които прилагат Съвместно действие 2008/124/ОВППС на ЕС от 4 февруари 2008 година относно мисията на Европейския съюз в областта на върховенството на закона в Косово, EULEX KOSOVO, ще полагат усилия, доколкото позволяват техните вътрешни правни системи, да се откажат, доколкото е възможно, от искове срещу Република Хърватия за телесна повреда или смърт на членове на техния персонал, или за вреди или загуби на всякакви притежавани от тях и използвани от EULEX KOSOVO активи, ако подобна телесна повреда, смърт, вреда или загуба:

- е причинена от персонала на Република Хърватия при изпълнение на неговите задължения във връзка с EULEX KOSOVO, освен в случаи на груба небрежност или умишлено неправомерно поведение,

или

- произтича от използването на всякакви активи, собственост на Република Хърватия, при условие че активите са били използвани във връзка с операцията, освен в случаи на груба небрежност или умишлено неправомерно поведение от страна на персонала на EULEX KOSOVO от Република Хърватия, който използва тези активи."

Декларация на Република Хърватия

"Като участник в Мисията на Европейския съюз в областта на върховенството на закона в Косово, EULEX KOSOVO, установена със Съвместно действие 2008/124/ОВППС на ЕС от 4 февруари 2008 г., Република Хърватия ще полага усилия, доколкото позволява вътрешната ѝ правна система, да се откаже, доколкото е възможно, от искове срещу която и да е друга държава, участваща в EULEX KOSOVO, за телесна повреда или смърт на членове на нейния персонал, или за вреди или загуби на всякакви притежавани от нея и използвани от EULEX KOSOVO активи, ако подобна телесна повреда, смърт, вреда или загуба:

- е причинена от персонала при изпълнение на задълженията му във връзка с EULEX KOSOVO, освен в случаите на груба небрежност или умишлено неправомерно поведение,

или

- произтича от използването на всякакви активи, собственост на участващите в EULEX KOSOVO държави, при условие че активите са били използвани във връзка с операцията, освен в случаите на груба небрежност или умишлено неправомерно поведение от страна на персонала на EULEX KOSOVO, използващ тези активи."

--------------------------------------------------